**Με τίνος την εντολή μπήκαν οι αστυνομικοί στον 9,84 FM και προχώρησαν σε προσαγωγές;**

Κύριε Δήμαρχε

 Χθές το απόγευμα, ο Δημοτικός Ραδιοσταθμός όλων των Αθηναίων πήρε επιτέλους λίγο παραπάνω μερίδιο δημοσιότητας από τα πολύ χαμηλά ποσοστά του- δυστυχώς όμως όχι λόγω της απήχησης του προγράμματός του, αλλά λόγω της τροπής που πήρε η πρωτοβουλία μιας ομάδας νεαρών παιδιών να απαιτήσουν και να επιτύχουν την ανάγνωση ενός κειμένου για το καυτό θέμα του προσφυγικού και της κλιματικής αλλαγής.

 Τα ηχητικά ντοκουμέντα και οι μαρτυρίες συγκλίνουν στο ότι το όλο περιστατικό εξελίχτηκε χωρίς βιαιοπραγίες, με τη συναίνεση των παραγωγών και κατά την πάγια τακτική του σταθμού, απ’ όσο γνωρίζουμε.

 Καταλαβαίνετε συνεπώς την έκπληξή μας για τη συνέχεια, όταν ομάδα πάνοπλων αστυνομικών της ΔΙΑΣ επιστρατεύτηκε για να ρίξει σπίρτο εκεί που δεν υπήρχε φωτιά, και να προχωρήσει σε μαζικές προσαγωγές και συλλήψεις ατόμων, μεταξύ των οποίων δύο ανήλικα ,τα οποία κρατήθηκαν στην ΓΑΔΑ και τα μεσάνυχτα μεταφέρθηκαν από την Λ.Αλεξάνδρας στην Λ.Καβάλας, ενώ αύριο, Τετάρτη 2/10 περνάνε από εισαγγελέα στην Ευελπίδων..

 Κύριε Δήμαρχε, γνωρίζοντας τις φιλελεύθερες απόψεις σας, επικροτείτε αυτή την κατασταλτική διαχείριση ενός γεγονότος που στην ουσία του έχει να κάνει με το δικαίωμα στην πολυφωνία; Με ποιανού την εντολή έγιναν οι προσαγωγές;

Ως φιλελεύθερος, είναι αυτό το σήμα που θέλετε να εκπέμψετε ως προς το τι είναι επιτρεπτό να εκφράζεται μέσα από έναν ραδιοφωνικό σταθμό που πληρώνουν όλοι οι δημότες του;